Rakecy (JK/SN). Po tym zo bě Rakečanska gmejnska rada na swojim minjenym posedźenju rozsud, přewostajić planowanske dźěła za saněrowanje nadróžneho wobswětlenja zawodej ENSO, hišće raz přestorčiła, je so na wčerawšim nětko tola za mjenowane předewzaće rozsudźiła. Zastupjer ENSO předstaji radźićelam hišće raz nazornje planowanske dźěła, wotběh a zaměr saněrowanja, přestajić system na LED. To a fakt, zo je ENSO hižo wjele lět dobry partner gmejny, pohnu radźićelow, přepodać nadawk we wobjimje nimale 15 000 eurow energijowemu předewzaću. Cyłkownje pak njesmě projekt po słowach wjesnjanosty Swena Nowotneho (CDU) wjace hač 100 000 eurow płaćić. Połojca wudawkow za lampy při hłownych dróhach gmejny spěchuja z programa energetiskeho saněrowanja.
szl_Latn